CELEX: 32021D1037
Language: lt
Date: 2021-06-16 00:00:00
Title: Komisijos įgyvendinimo sprendimas (ES) 2021/1037 2021 m. birželio 16 d. dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „Uždrauskime reklamuoti iškastinį kurą ir iškastinio kuro įmonėms būti rėmėjomis“ (Tekstas autentiškas tik anglų kalba)

2021 6 25   
               
               
                  LT
               
               
                  Europos Sąjungos oficialusis leidinys
               
               
                  L 226/36
               
            
         KOMISIJOS ĮGYVENDINIMO SPRENDIMAS (ES) 2021/1037
         2021 m. birželio 16 d.
         dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „Uždrauskime reklamuoti iškastinį kurą ir iškastinio kuro įmonėms būti rėmėjomis“
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/788 dėl Europos piliečių iniciatyvos (1), ypač į jo 6 straipsnio 2 ir 3 dalis,
         kadangi:
         
                     (1)
                  
                  
                     2021 m. balandžio 22 d. Komisijai pateiktas prašymas užregistruoti Europos piliečių iniciatyvą „Uždrauskime reklamuoti iškastinį kurą ir iškastinio kuro įmonėms būti rėmėjomis“;
                  
               
                     (2)
                  
                  
                     nurodyti tokie iniciatyvos tikslai: „Raginame Europos Komisiją pateikti pasiūlymą dėl ES teisėkūros procedūra priimamo akto, kuriuo būtų: uždrausta iškastinio kuro ir juo varomo oro, kelių ir vandens transporto (išskyrus visuotinės ekonominės svarbos transporto paslaugas) reklama; uždrausta reklamuotis iškastinio kuro rinkoje veikiančioms, visų pirma iškastinio kuro gavybos, perdirbimo, tiekimo, platinimo ar pardavimo veiklą vykdančioms įmonėms; 2 punkte nurodytoms įmonėms uždrausta būti rėmėjomis, taip pat uždrausta naudoti iškastinio kuro prekių ženklus ar prekinius pavadinimus. Šis teisės aktas patektų į ES kompetencijos sritį, nes jo tikslas būtų reguliuoti vidaus rinką siekiant stiprinti vartotojų apsaugą ir užtikrinti aukštą visuomenės sveikatos ir aplinkos apsaugos lygį. Šiuo teisės aktu būtų didinamas visuomenės informuotumas apie produktus ir technologijas, prisidedančius prie klimato kaitos ir darančius kitą žalą aplinkai ir sveikatai. Jis padėtų suderinti taisykles, susijusias su iškastinio kuro reklama ir iškastinio kuro įmonių galimybe būti rėmėjomis, ir taip padėtų siekti ES aplinkos ir vartotojų apsaugos politikos tikslų. Tai priklausytų pasidalijamajai kompetencijai (žr. SESV 4 straipsnį), nes būtų susiję su, be kita ko, vidaus rinka, aplinkosauga ir vartotojų apsauga.“;
                  
               
                     (3)
                  
                  
                     priede pateikiama daugiau informacijos apie iniciatyvos dalyką, tikslus ir aplinkybes. Visų pirma jame paaiškinama, kad aptariami iškastinio kuro produktai apima naftą, iškastines dujas ir anglis. Be to, jame patikslinama siūlomo (prašomo) nustatyti draudimo apimtis – organizatorių nuomone, turėtų būti draudžiama bet kokia tiesioginė ar netiesioginė pardavimo skatinimo veikla ar reklama, taip pat nemokamas ar reklaminis platinimas ir rėmimo ryšiai; draudimas turėtų būti taikomas tiek realybėje, tiek internete ir visų pirma apimti reklamos ir rėmimo veiklą, vykdomą sporto, švietimo, mokslo, viešųjų renginių ir žiniasklaidai skirtų trečiųjų subjektų renginių kontekste. Galiausiai priede nurodomos tokios šios iniciatyvos priežastys: 1) „iškastinis kuras gilina klimato krizę ir neturėtų būti reklamuojamas“; 2) „iškastinis kuras sukėlė visuomenės sveikatos krizę ir neturėtų būti reklamuojamas“; 3) „iškastinio kuro įmonės klaidina vartotojus ir nustatyta, kad kai kurios iš jų pažeidžia reklamos gaires“; 4) „iškastinio kuro įmonės rėmimo veiklą vykdo tam, kad darytų politinę įtaką“;
                  
               
                     (4)
                  
                  
                     organizatorių grupė taip pat pateikė teisės akto projektą „Europos piliečių iniciatyva siūloma direktyva, kuria būtų uždrausta reklamuoti iškastinį kurą ir iškastinio kuro įmonėms būti rėmėjomis“. Nurodoma, kad į šio teisės akto projekto taikymo sritį patenka „iškastinio kuro produktų ir iškastinio kuro įmonių reklama ir šių produktų pardavimo skatinimas: a) spaudoje ir kituose spausdintiniuose leidiniuose; b) pasitelkiant bet kokios formos komercinius audiovizualinius pranešimus; c) radijo laidose; d) pasitelkiant informacinės visuomenės paslaugas; e) vykdant su iškastiniu kuru susijusią rėmimo veiklą, be kita ko, platinant nemokamus arba su nuolaida siūlomus iškastinio kuro produktus“;
                  
               
                     (5)
                  
                  
                     pagal Sutarties 192 straipsnį Komisija gali pateikti pasiūlymą dėl teisės akto, jei iniciatyva siekiama išlaikyti, saugoti ir gerinti aplinkos kokybę, saugoti žmonių sveikatą ir apdairiai bei racionaliai naudoti gamtos išteklius;
                  
               
                     (6)
                  
                  
                     pagal Sutarties 114 straipsnį Komisija gali pateikti pasiūlymą dėl teisės akto, kurio paskirtis – suderinti su vidaus rinkos sukūrimu ir veikimu susijusias valstybių narių įstatymų ir kitų teisės aktų nuostatas, jei nacionalinės taisyklės skiriasi taip, kad dėl to gali atsirasti kliūčių prekybai arba būti pažeidžiamos pagrindinės laisvės ir taip daromas tiesioginis poveikis vidaus rinkos veikimui arba gali būti labai iškraipoma konkurencija;
                  
               
                     (7)
                  
                  
                     dėl šių priežasčių nėra taip, kad kuri nors iniciatyvos dalis akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;
                  
               
                     (8)
                  
                  
                     ši išvada nedaro poveikio vertinimui, ar šiuo atveju būtų tenkinamos konkrečios faktinės ir materialiosios, be kita ko, proporcingumo ir suderinamumo su pagrindinėmis teisėmis, sąlygos, kurios yra būtinos, kad Komisija galėtų imtis veiksmų;
                  
               
                     (9)
                  
                  
                     organizatorių grupė pateikė tinkamų įrodymų, kad ji atitinka Reglamento (ES) 2019/788 5 straipsnio 1 ir 2 dalyse nustatytus reikalavimus, ir pagal to reglamento 5 straipsnio 3 dalies pirmą pastraipą paskyrė asmenis ryšiams;
                  
               
                     (10)
                  
                  
                     šia iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti Europos Sąjungos sutarties 2 straipsnyje išdėstytoms Sąjungos vertybėms ir Europos Sąjungos pagrindinių teisių chartijoje įtvirtintoms teisėms;
                  
               
                     (11)
                  
                  
                     todėl iniciatyva „Uždrauskime reklamuoti iškastinį kurą ir iškastinio kuro įmonėms būti rėmėjomis“ turėtų būti užregistruota,
                  
               PRIĖMĖ ŠĮ SPRENDIMĄ:
         
            1 straipsnis
            Iniciatyva „Uždrauskime reklamuoti iškastinį kurą ir iškastinio kuro įmonėms būti rėmėjomis“ užregistruojama.
         
         
            2 straipsnis
            Šis sprendimas skirtas Europos piliečių iniciatyvos „Uždrauskime reklamuoti iškastinį kurą ir iškastinio kuro įmonėms būti rėmėjomis“ organizatorių grupei, kuriai kaip asmenys ryšiams atstovauja Silvia PASTORELLI ir Sílvia DÍAZ PÉREZ.
         
         
            Priimta Briuselyje 2021 m. birželio 16 d.
            
               
                  Komisijos vardu
               
               Věra JOUROVÁ
               
                  Pirmininko pavaduotoja
               
            
         
         
            (1)  OL L 130, 2019 5 17, p. 55.